คลังโหมโรงแจกที่ดินให้เกษตรกรเช่า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

เปิดทางกรรมการจังหวัดตะลุยให้คนละ20ไร่นำที่ไปกู้แบงก์ได้
โพสต์ทูเดย์ — คลังปลุกผีแจกที่ดินราชพัสดุ 1 ล้านไร่ให้เกษตรกรเช่า ยืนเปิดทางกรรมการระดับจังหวัดจัดสรร
นายมั่น พัธโนทัย รมช.คลัง เปิดเผยว่า เมื่อวันที่ 25 ส.ค. ได้ประชุมคณะกรรมการอำนวยการเพื่อกำหนดนโยบายหลักเกณฑ์ มาตรการ และเงื่อนไขการนำที่ดินราชพัสดุมาจัดสรรให้เช่าเพื่อทำการเกษตร หรือโครงการ 1 ล้านไร่มิติใหม่ที่ราชพัสดุ ครั้งที่ 1/2553 โดยมีมติกำหนดคุณสมบัติของเกษตรกรและเงื่อนไขการจัดให้เช่าเพิ่มเติม เพื่อที่คณะกรรมการระดับจังหวัดที่มีผู้ว่าราชการจังหวัดเป็นประธาน จะได้รับไปดำเนินการต่อไปได้ทันที
สำหรับคุณสมบัติของเกษตรกรผู้เช่านั้น 1.จะต้องเป็นผู้มีสัญชาติไทย บรรลุนิติภาวะแล้ว มีภูมิลำเนาหรือเคยมีอยู่ในจังหวัดที่มีพื้นที่โครงการอย่างน้อย 1 ปี 2.ประกอบอาชีพเกษตรกรรม 3.ไม่มีที่ดินทำกินของตัวเอง และ 4.จะต้องได้รับคัดเลือกจากคณะกรรมการระดับจังหวัดโดยผ่านการประชาคมของท้องถิ่น 
ด้านเงื่อนไขการเช่า ประกอบด้วย การเปิดให้เช่าได้ครอบครัวละไม่เกิน 15 ไร่ อัตราค่าเช่าขั้นต่ำ 20 บาทต่อไร่ต่อปี ซึ่งอัตราจะเพิ่มขึ้นตามทำเล ผลผลิต หรือพืชที่ปลูก กำหนดระยะเวลาเช่าได้ไม่เกิน 3 ปี เว้นแต่ได้รับอนุญาตจากกระทรวงการคลัง แต่ต้องไม่เกิน 30 ปี
นอกจากนี้ ผู้เช่าที่ดินราชพัสดุสามารถนำสิทธิการเช่าที่ดินไปก่อภาระผูกพันเงินกู้กับสถาบันการเงินได้ และโอนสิทธิการเช่าให้ทายาทหรือสถาบันการเงินได้
นายมั่น กล่าวอีกว่า นโยบายรัฐบาลตั้งใจจะช่วยเกษตรกรให้มีที่ดินทำกินในการปลูกพืชอาหารหรือพืชพลังงาน โดยที่ผ่านมาจัดสรรให้เกษตรกรเช่าแล้วประมาณ 1.6 แสนไร่ คาดว่าเมื่อถึงสิ้นปีนี้จะจัดสรรที่ดินให้เกษตรกรเช่าได้รวมกว่า 2 แสนไร่ จากที่กรมธนารักษ์ได้ขอคืนที่ราชพัสดุจากหน่วยงานราชการต่างๆ มาแล้ว 9.5 แสนไร่
นายเทวัญ วิชิตะกุล อธิบดีกรมธนารักษ์ กล่าวว่า กรมธนารักษ์ตั้งเป้าขอคืนที่ราชพัสดุให้ได้ 1 ล้านไร่ ภายใน 5 ปี ซึ่งดำเนินการมาแล้ว 2 ปี จึงเหลืออีก 3 ปี โดยปี 2553 ตั้งเป้าหมายขอคืนให้ได้ถึง 1 ล้านไร่ ขณะนี้ขอคืนได้แล้ว 9.5 แสนไร่ แต่ต้องมีการสำรวจก่อนว่าพื้นที่เหล่านั้นสามารถเพาะปลูกได้หรือไม่ จึงจะนำไปจัดสรรให้เกษตรกรเช่าต่อไป
นายเทวัญ กล่าวว่า ในเร็วๆ นี้จะจัดสรรพื้นที่ให้เช่าในเขตภาคใต้
สำหรับผลการดำเนินโครงการ ปี 2552 ดำเนินการจัดสรรพื้นที่กว่า 1.1 แสนไร่ มีผู้เช่า 6,927 ราย และในปี 2553 ณ วันที่ 18 ส.ค. มีการจัดสรรให้ผู้บุกรุกเช่าแล้ว 2,452 ราย เนื้อที่กว่า 1.2 หมื่นไร่ จัดให้เช่าใหม่ 681 ราย เนื้อที่กว่า 1.1 หมื่นไร่ ทำบันทึกข้อตกลงกับส่วนราชการ 24 หน่วยงาน เนื้อที่ประมาณ 9,235 ไร่ รวมเนื้อที่ 3.3 หมื่นไร่ และผู้เช่า 3,157 ราย
นอกจากนี้ ในปีงบประมาณ 2554 ได้ตั้งเป้าหมายจัดสรรที่ดินให้เกษตรกรเช่า เนื้อที่ 5 หมื่นไร่ และทำบันทึกข้อตกลงกับส่วนราชการที่จะดำเนินการในที่ดินที่อยู่ในครอบครองอีก 5 หมื่นไร่